FI Euroopan unionin virallinen lehti CE 84/530

(2004/C 84 E/0606)

KIRJALLINEN KYSYMYS E-0059/04

esittäjä(t): Hiltrud Breyer (Verts/ALE) komissiolle

(20. tammikuuta 2004)

Aihe: Eläintensuojelusäännökset ja tukien maksaminen maatalousuudistuksen jälkeen

Naudankasvattajille tarkoitettujen tukien saamisen edellytyksenä on yhteisen maatalouspolitiikan uudistuksen voimaantulon jälkeen eläinten suojelun ja hyvinvoinnin perusvaatimusten noudattaminen. Niitä maataloustuottajia, jotka eivät noudata kyseisiä vaatimuksia, rangaistaan yleisten seuraamusten lisäksi suoria tukia vähentämällä.

Miten eläintensuojelusäännösten noudattamista valvotaan maatiloilla?

Miten eläintensuojelusäännösten noudattamisen vaatimusta ja tukien maksamista sovelletaan taistelu-eläinten kasvattajiin? He tienaavat elantonsa vuokraamalla eläimiä esimerkiksi härkätaisteluihin, joissa niitä kidutetaan tuntikausia esimerkiksi keihäänpistoin, sytyttämällä niiden sarvet tuleen tai ajamalla ne mereen. Aikooko komissio vähentää tällaisten yritysten tukia pysyvästi, koska on selvää, että yritykset eivät pysty noudattamaan eläinten suojelun ja hyvinvoinnin vähimmäisvaatimuksia toimintansa luonteen vuoksi?

Franz Fischienti komission puolesta antama vastaus

(3. maaliskuuta 2004)

Komission julkilausumassa, joka koski sopimusta yhteisen maatalouspolitiikan uudistuksesta (neuvoston asetus (EY) N:o 1782/2003 (1)), ennakoidaan, että maanviljelijöiden valvonta sen suhteen, miten he noudattavat täydentäviä ehtoja koskevia velvoitteita, on tavallisesti niiden viranomaisten vastuulla, jotka tällä hetkellä valvovat asiaan liittyvien eläinten hyvinvointia koskevien sääntöjen noudattamista.

Tukien maksamisesta vastaava viranomainen soveltaa sanktioita näiden tarkastusten perusteella.

Komissio valmistelee parhaillaan tarvittavia yksityiskohtaisia sääntöjä aiheesta yllä mainitun julkilausuman mukaisesti.

Neuvoston asetuksessa (EY) N:o 1782/2003, joka hyväksyttiin syyskuussa 2003 parlamentin annettua siitä lausunnon, määrätään, että suoriin maksuihin sovelletaan 1. tammikuuta 2007 lähtien täydentäviä ehtoja, jotka liittyvät eläinten hyvinvointiin sekä erityisesti tuotantoeläinten suojelusta 20 päivänä heinäkuuta 1998 annettuun neuvoston direktiiviin 98/58/EY (2). Tätä direktiiviä ei kuitenkaan sovelleta härkätaisteluun käytettäviin eläimiin direktiivin 1 artiklan 2 kohdan b alakohdan nojalla, jonka mukaan sitä ei sovelleta ”kilpailuissa, näyttelyissä taikka kulttuuri- tai urheilutapahtumissa tai vastaavissa toiminnoissa käytettäviksi tarkoitetuttuihin eläimiin”. Lisäksi neuvoston asetuksen (EY) N:o 1782/2003 6 artiklan 2 kohdassa määrätään, että tuen vähennyksiä tai tuen ulkopuolelle jättämisiä ”sovelletaan ainoastaan, jos noudattamatta jättäminen liittyy seuraaviin asioihin: a) maataloustoiminta tai b) tilan maatalousmaa …” Niinpä kyseisten eläinten saama kohtelu härkätaisteluareenalla on täysin näiden kummankin asetuksen soveltamisalan ulkopuolella.

Komission tiedossa ei myöskään ole, että mahdollisesti härkätaisteluun käytettävien härkien, silloin kun niitä kasvatetaan maatiloilla, kohtelu olisi käytännössä huonompaa kuin eläinten, joita kasvatetaan toisiin tarkoituksiin.

(1) Neuvoston asetus (EY) N:o 1782/2003, annettu 29 päivänä syyskuuta 2003, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä (EUVL L 270, 21.10.2003).

(2) EYVL L 221, 8.8.1998.